Vyf wat paartjie wreed vermoor word dán verhoorArgieffoto. Die verhoor van die vyf mans wat in hegtenis geneem is nadat ŉ paartjie ontvoer, die vrou verkrag en albei vermoor is, sal middel volgende jaar begin. Die mans het Vrydag in die Johannesburgse hooggeregshof verskyn vir die voorlopige verrigtinge voordat ŉ datum vir die verhoor geskeduleer is. Staatsaanklaer Carla Britz het aan regter Carla Van Veenendal gesê die volgende beskikbare datum vir die verhoor is op 21 Mei 2018. Geen beswaar is teen die datum gemaak nie. Vier van die mans het met hul koppe na onder gesit terwyl die voorlopige verrigtinge voortgegaan het. ŉ Vyfde verdagte in die saak was nié in die hof nie, maar is tans onder polisiebewaking in die hospitaal. Die mans, tussen 22 en 26 jaar oud, word aangekla van moord, ontvoering, verkragting en roekelose en nalatige bestuur. Jeanette Cindi (34) en haar vriend, Lungelo Buthelezi (31), is wreed vermoor toe hulle huis toe gestap het nadat hulle die aand gekuier het. Buthelezi is glo deur ŉ taxi raakgery. Die verdagtes in die taxi het glo gestop en gesê hulle sal die beseerde Buthelezi hospitaal toe neem. Cindi, wat vyf maande swanger was, is herhaaldelik verkrag, gestenig en aan die brand gesteek. Buthelezi is ook gestenig en aan die brand gesteek. Vriende, familie en lede van die gemeenskap was ook Vrydag in die hof om ondersteuning te bied aan die familie van die oorledenes. Al vyf mans sal in gevangenisskap in Johannesburg bly.